Infografika - Ir-rispons ta' emerġenza tal-UE għall-pandemija tal-COVID-19 Ara l-infografika sħiħa Bħala parti mill-pakkett ta' appoġġ ta' emerġenza biex jiġi indirizzat l-impatt ekonomiku tal-kriżi tal-COVID-19, l-UE stabbilixxiet strument temporanju biex jgħin lill-ħaddiema jżommu xogħolhom matul il-kriżi. Illum il-Kunsill adotta SURE, skema temporanja li tista' tipprovdi sa €100 biljun ta' self b'termini favorevoli lill-istati membri. L-istrument jippermetti lill-istati membri jitolbu appoġġ finanzjarju mill-UE biex jgħinu fil-finanzjament ta' żidiet f'daqqa u serji tan-nefqa pubblika nazzjonali, mill-1 ta' Frar 2020, b'rabta ma' skemi nazzjonali ta' xogħol b'ħinijiet iqsar u miżuri simili, inkluż għal persuni li jaħdmu għal rashom, jew għal xi miżuri relatati mas-saħħa, b'mod partikolari fuq il-post tax-xogħol b'reazzjoni għall-kriżi. L-istrument SURE huwa wieħed mit-tliet xbieki ta' sikurezza, b'valur ta' €540 biljun, għall-impjiegi u l-ħaddiema, għan-negozji u għall-istati membri, li jinsabu fir-rapport tal-Grupp tal-Euro maqbul fid-9 ta' April 2020. Il-mexxejja tal-UE approvaw ir-rapport fit-23 ta' April u appellaw biex il-pakkett jibda jopera sa mhux aktar tard mill-1 ta' Ġunju 2020. Il-pandemija tal-COVID-19 tikkostitwixxi sfida eċċezzjonali għall-Ewropa, peress li tpoġġi f'riskju ħafna ħajjiet u għajxien. Lil hinn mill-implikazzjonijiet għas-saħħa pubblika, it-tifqigħa kkawżat ukoll tfixkil ekonomiku u soċjali enormi fejn ħafna kumpaniji kellhom jiddependu fuq appoġġ pubbliku biex jippreservaw l-impjiegi. SURE ser ikun xibka ta' sikurezza vitali li jipproteġi l-impjiegi u l-ħaddiema peress li ser jiżgura li l-istati membri jkollhom il-mezzi neċessarji biex jiffinanzjaw miżuri għall-indirizzar tal-qgħad u t-telf ta' dħul, kif ukoll xi miżuri relatati mas-saħħa. Zdravko Maric, Viċi Prim Ministru u Ministru għall-Finanzi tal-Kroazja Sabiex l-istati membri rikjedenti jingħataw assistenza finanzjarja b'termini favorevoli, il-Kummissjoni ser tiġbor fondi fuq is-swieq kapitali internazzjonali f'isem l-UE. Is-self ta' SURE ser ikun sostnut mill-baġit tal-UE u l-garanziji pprovduti mill-istati membri skont is-sehem tagħhom fid-dħul nazzjonali gross tal-UE. L-ammont totali ta' garanziji ser ikun ta' €25 biljun. Filwaqt li l-istati membri kollha ser ikunu jistgħu jużaw l-istrument, SURE ser jaġixxi bħala xibka ta' sikurezza partikolarment importanti għall-ħaddiema fl-ekonomiji l-aktar milquta. Formalment, l-assistenza finanzjarja ser tingħata b'deċiżjoni adottata mill-Kunsill fuq proposta tal-Kummissjoni. SURE ser isir disponibbli wara li l-istati membri kollha jkunu pprovdew il-garanziji tagħhom. L-istrument imbagħad ser jopera sal-31 ta' Diċembru 2022. Fuq il-proposta mill-Kummissjoni, il-Kunsill jista' jiddeċiedi li jestendi l-perjodu ta' disponibbiltà tal-istrument, kull darba għal perjodu addizzjonali ta' 6 xhur, jekk jippersisti t-tfixkil ekonomiku serju kkawżat mit-tifqigħa tal-COVID-19. It-tifqigħa tal-coronavirus COVID-19 u r-rispons tal-UE (informazzjoni ġenerali) Test tar-regolament SURE, kif ippubblikat fil-Ġurnal Uffiċjali, fl-20 ta' Mejju 2020